2 Yajika tikejketzakan ne tay tikaktiwit ma inte keman tishipinukan; 2 ika asu tay ne inatiwit ne tanawatianimet muchijki ijkiuni, wan muchi ká inte kichiwat kiane wan te kitakamatit mutashtawijtiwit melawak, 3 ken tichulusket asu inte tikchiwiliat casoj se tamakishtilis ijkiuni, ne achtu ne Tajtzin pejki tanutza wan ne takakket techilwijtiwit ka tejkia, 4 wan ne Teut nusan techneshtilia inwan sejse pal muishmati, wan sejse tetekia, wan ankakeski itajpal, wan tamajmaka ne Ijiutzin ken yaja kielewia?
5 Ika intesu ne tanawatianimet ne tatuktianimet ipal uni taltikpak yawi witz ne ipanpa tinat. 6 Se inatuk tik se amat:
Tay ne takat wan taika tikejketza? Tay itelpuch takat, taika tikishtemua?
7 Tikchijki achi mas chikitik que ne tanawatianimet.
tikmakak ken ipremioj tzitzinakalis wan honor;
8 tiktuktij muchi wan tiktalij itan ijikshi.
Kwak kituktij muchi wan kitalij ka itan, inte kiajkaw tatka, muchi kitalij tik ijimey. Ashkan inteuk tikitat muchi tuktijtuk ka itan. 9 Tikitat Yeshu achi muchijtuk mas chikitik que ne tanawatianimet ipanpa ne itaekulis ne mikilis, wan kipishki tzitzinakalis wan honor, pal kiane, ipanpa ne itetasujtalis ne Teut, yaja kiejekua mikilis.
10 Ika ká ne muchi ipanpa muchiwa wan muchi ka imaku muchiwa, ká ne kalwika miak ipilawan tik tzitzinakalis, inak ka muneki ma taekua ne tatekimaka ipal ne tamakishtilis pal yaja yekawi. 11 Ika yaja ká kinteuchiwa wan yejemet ká muteuchiwat muchi witzet itech sesan, wan yajika inte ishpinawa pal kinhilwia ikniwan 12 wan ina:
Nikinhilwis ne nukniwan ne mutukay,
tik itajku ne sennemit nimetztakwikas.
13 Wan nusan:
Naja niktalis nuyulu ijpak yaja.
Nikan ninemi, wan ne kukunet ne nechmakatuk ne Teut nusan.
14 Ne kukunet, ipal iesyu wan inakayu. Yajika tel, yaja muchijki kenhaya pal kiane yaja yawi miki wan ijkiuni weli kipulua ne kipia itajpal ipal ne mikilis, yaja ne Tamintuk, 15 wan weli kinmakishtia muchi ká senpa nemit ijilpituk ika kipiat mawi ipal mikilis. 16 Te, yaja inte kikwi tay ipal tanawatianimet, asunte kikwi ne ishinach Abraham. 17 Ika muneki katka ma muchiwa ken ne tukniwan tik muchi, pal kiane yawi muchiwa se yek weypalej, ne kinpalewia muchi tik ne tay ipal ne Teut, ma kitapupulwi tay tateyekchijtuk ne techan, 18 ika yaja nusan muejekujtuk wan yajika weli kinpalewia muchi ne muejekujtiwit.
